Tallinna Mustpeade Maja sai esmakordselt uhiuue kontsertklaveri Steinway. „Ringvaate“ reporter Jüri Muttika käis seda kallist ja uhket pilli vaatamas ning asjatundja peal katsetamas.
Hullu idee taoline riistapuu muretseda käis välja Tallinna Filharmoonia kunstiline juht Eri Klas. „Usute või mitte, oli mõni kaasamõtleja, kes toetas. 50 000 eurot tuli erakapitalist. Linn aitas suuresti kaasa. Koos klaveritooliga maksab Steinway 160 000 eurot. Igaühte sellel koerapolkat harjutama ei lasta,“ rääkis Klas. Pilli võtit hoitakse seifis.
„Ringvaade“ palus tänasel sünnipäevalapsel, klaverivirtuoos Rein Rannapil katsetada, kas ta tunneb kinnisilmi selle kalli ja väga hea kõlaga pilli ära või mitte.
Konkureeriv instrument on meie oma Estonia. Rannapil tuleb mõlema pilli juures käia kaks korda, et endas kindel olla.
„Arvasin, et see vahe on ilmsem,“ leidis Rannap. Peale kõhklust pakub ta siiski täpselt. Steinway reetis kõlatäius ja klahvitundlikkus.
Toimetaja: Mari Kartau